## Rješenje kojim se Krasnodaru Ragužu oduzima dozvola za obavljanje poslova brokera

### NN 32/2008 (19.3.2008.), Rješenje kojim se Krasnodaru Ragužu oduzima dozvola za obavljanje poslova brokera

# HRVATSKA AGENCIJA ZA NADZOR FINANCIJSKIH USLUGA

**1043**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 58. stavak 1. točka 7. Zakona o tržištu vrijednosnih papira (»Narodne
novine« br. 84/02 i 138/06), Uprava Hrvatske agencije za nadzor financijskih
usluga, po službenoj dužnosti, u predmetu oduzimanja dozvole za obavljanje
poslova brokera Krasnodara Raguža iz Zagreba, Kačićeva 20, na sjednici održanoj
13. ožujka 2008. godine donijela je

## RJEŠENJE

1. Krasnodaru Ragužu iz Zagreba, Kačićeva 20, oduzima se dozvola za obavljanje
poslova brokera.
2. Ovo rješenje upisuje se u Registar ovlaštenih brokera, koji vodi Hrvatska
agencija za nadzor financijskih usluga, pod rednim brojem 149.
3. Ovo rješenje objavit će se u »Narodnim novinama«.

```
Obrazloženje
```

Rješenjem Komisije za vrijednosne papire Republike Hrvatske, Klasa: UP/I-450-08/04-02/124
od 29. srpnja 2004. godine, Krasnodaru Ragužu iz Zagreba, Kačićeva 20,
zaposleniku ovlaštenog društva Apex vrijednosnice d.o.o., Zagreb, Gundulićeva
16, (dalje: Društvo), bila je izdana dozvola za obavljanje poslova brokera na
neodređeno vrijeme.
Odredbom članka 58. stavak 1. točka 7. Zakona o tržištu vrijednosnih papira
(»Narodne novine« br. 84/02 i 138/06) propisano je da će Hrvatska agencija za
nadzor financijskih usluga (dalje: Agencija) rješenjem oduzeti dozvolu brokeru
koji prestane ispunjavati uvjete na temelju kojih mu je dozvola izdana ako, u
roku koji Agencija odredi, te uvjete ne ispuni.
Budući da, prema očitovanju Krasnodara Raguža od dana 11. srpnja 2007. godine,
isti više ne obavlja poslove brokera na temelju sporazuma o prestanku ugovora o
radu u ovlaštenom društvu Apex vrijednosnice d.o.o., Zagreb, Gundulićeva 16, to
je imenovanom bio zaključkom Agencije, klasa: UP/I-451-04/07-07/97 od 27. rujna
2007. godine, određen rok od 3 mjeseca za dostavu dokaza da je zaposlen u drugom
ovlaštenom društvu na poslovima trgovine s vrijednosnim papirima. Iz dostavnice
je razvidno da mu je predmetni zaključak uručen 4. prosinca 2007. godine.
Kako Krasnodar Raguž nije u roku od 3 mjeseca (do 4. ožujka 2008. godine), a
niti naknadno, Agenciji dostavio dokaz o zaposlenju, valjalo je riješiti kao u
izrijeci ovog rješenja, dakle oduzeti mu dozvolu za obavljanje poslova brokera i
provesti upis oduzimanja dozvole u Registru ovlaštenih brokera koji vodi
Agencija, s danom upisa 13. ožujka 2008. godine, pod rednim brojem 149.
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/07-07/97
Urbroj: 326-111/08-3
Zagreb, 13. ožujka 2008.

Predsjednik Uprave
**Ante Samodol**, v. r.

Rješenje, NN 32/2008-1043